Сініца  
*Васіль Вітка*

Цвінь-цвень! Пінь-пень!

Добры дзень! Добры дзень!

Хто гэта мяне вітае —

Ці шчыгол, ці слаўка гэта?

Не, вось блізка падлятае,

На сасновы сук садзіцца.

Углядаюся ў прыкметы,

Трэба ж так мне памыліцца —

Не пазнаў сваёй сініцы.

Прылятала гэта птушка

Да мяне штодня зімой,

Добрую зрабіў кармушку

Для сяброўкі я сваёй.

Пінь-пень! Цвінь-цвень!

Прылятай, мая сініца,

Зноў зімою кожны дзень,

Будзеш у мяне карміцца.